49. ΝΟΜΟΘΕΤ. ΔΙΑΤΑΓΜΑ υπ’ αριθ. 133 της 31 Οκτ./5 Νοεμ. 1974 (ΦΕΚ Α’ 320) Περί αυξήσεως και επεκτάσεως του χορηγουμένου εις το προσωπικόν των Κέντρων και Σταθμών Αιμοδοσίας επιδόματος επικινδύνου εργασίας. ΄Αρθρ. 1.-1.Το παρεχόμενον εις το πάσης φύσεως προσωπικόν των Κέντρων και Σταθμών Αιμοδοσίας των Νοσηλευτικών Ιδρυμάτων Ν.Δ. 2592/53 (ανωτ. σελ. 111) Αθηνών, Πειραιώς και Θεσσαλονίκης, ως και του Κρατικού Κέντρου Αιμοδοσίας και παρασκευής  παραγώγων Αίματος, επίδομα επικινδύνου εργασίας εκ ποσοστού 40% χαρακτηριζόμενον εφεξής ως επίδομα ειδικών συνθηκών εργασίας, αυξάνεται εις 100% επί του βασικού αυτού μισθού. 2.Το κατά την προηγουμένην παράγραφον επίδομα παρέχεται εφεξής και εις το πάσης φύσεως προσωπικόν των Σταθμών Αιμοδοσίας των λοιπών Νοσηλευτικών Ιδρυμάτων Ν.Δ. 2592/1953. ΄Αρθρ. 2.Διά κοινών αποφάσεων του Πρωθυπουργού και των Υπουργών Οικονομικών, Κοινωνικών Υπηρεσιών και του κατά περίπτωσιν αρμοδίου Υπουργού, δύναται να χορηγηθή επίδομα ειδικών συνθηκών εργασίας και εις το πάσης φύσεως προσωπικόν των νομίμως λειτουργούντων Κέντρων, Σταθμών ή Νοσοκομειακών Υπηρεσιών Αιμοδοσίας, παρά τοις Νοσηλευτικοίς Ιδρύμασι Δημοσίου ή Ιδιωτικού Δικαίου, ως και παρά τω Ιδρύματι Κοινωνικών Ασφαλίσεων. Διά των αυτών κοινών αποφάσεων ορίζεται το ύψος του επιδόματος εις ποσοστόν επί του βασικού μισθού του ως άνω προσωπικού. ΄Αρθρ. 3.-Η ισχύς του παρόντος άρχεται από της δημοσιεύσεως αυτού διά της Εφημερίδος της Κυβερνήσεως. 